
Humán tőke kiáramlásának hatása a gazdasági teljesítményre – a második világháborút követő magyarországi németek kitelepítésén keresztül

Jelen tanulmány témája a humán tőke kiáramlásának hatása a gazdasági növekedésre. A
dolgozat kutatási kérdése, hogy hogyan befolyásolta a második világháborút követő,
magyarországi német kisebbség kitelepítése az érintett települések innovációs potenciálját. A
tanulmány fő hipotézise, hogy a kitelepítésben intenzívebben érintett települések ma
alacsonyabb innovációs potenciállal rendelkeznek, mint a kitelepítésben nem, vagy kevésbé
érintett települések. A kutatáshoz az 1941-es, 1949-es és 2022-es népszámlálás adatai, az 1945
ös Névjegyzék és a TEIR adatbázis településszintű adatai kerültek felhasználásra. A dolgozat
módszertana keresztmetszeti lineáris regressziós becslés. A dolgozat eredményeként
megállapítható, a német kisebbség kitelepítésének mind a ténye, mind az intenzitása, hosszú
távon, szignifikánsan negatívan hatott az érintett területek innovációs potenciáljára. A
kitelepítési intenzitás egy egységnyi növekedésével 7,8 százalékkal csökken a településszintű,
egy főre jutó, összevont szja adóalapba tartozó jövedelem. A vállalkozói kedvre gyakorolt
hosszú távú, negatív hatás ugyancsak kirajzolódik, a kitelepítésben érintett településeken
ugyanis 1,27 százalékkal alacsonyabb a regisztrált gazdasági szervezetek száma. A
mezőgazdaságban aktív vállalkozások arányát, az oktatási szektorban aktív szolgáltatások
arányát ugyancsak negatívan befolyásolták a kitelepítések. Az oktatási kimeneteket illetően
pedig elmondható, hogy a kitelepítés intenzitásának egy egységnyi növekedésével 2,28
százalékkal csökken az érettségivel rendelkezők száma. A tanulmány rámutat arra, hogy a
kényszermigráció nemcsak a fogadó gazdaságokat érinti, hanem az anyaországokra is hat. A
hatás pedig legtöbbször hosszú távú és negatív, hiszen a kiáramló humán tőkével jelentős
innovációs potenciál is odavész. A tanulmány fő konklúziója, hogy a kényszerkitelepítések
nemcsak etikai és morális szempontból kifogásolhatók, hanem gazdasági és versenyképességi
szempontból is megkérdőjelezhetők.



